Diari Oficial de la Generalitat Valenciana


Sumari del DOGV 8910, del 22-09-2020 (2020/7584)

DECRET 137/2020, de 18 de setembre, del Consell, de creació i regulació de les comissions bilaterals de cooperació entre la Generalitat i les diputacions provincials de la Comunitat Valenciana.
-------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2020/09/18/137/dof/vci/html**

### Dades del document

Número de DOGV
:   8910

Data del DOGV
:   22-09-2020

Secció del DOGV
:   I. DISPOSICIONS GENERALS

Número del document
:   2020/7584


Data del document
:   18-09-2020

Organisme emissor
:   Presidència de la Generalitat

Tipus de document
:   Decret

Descriptors 

:   * Presidència de la Generalitat
    * competència administrativa
    * cooperació administrativa
    * administració local
    * legislació

DECRET 137/2020, de 18 de setembre, del Consell, de creació i regulació de les comissions bilaterals de cooperació entre la Generalitat i les diputacions provincials de la Comunitat Valenciana. [2020/7584]  
 És voluntat de la Generalitat establir canals de col·laboració i cooperació permanents amb les diferents administracions públiques, en aquest cas un vincle estable amb les diferents diputacions provincials de la Comunitat Valenciana.  
Correspon a la Generalitat i a les diputacions provincials garantir que hi haja un exercici conjunyit d'actuacions perquè la ciutadania de la nostra comunitat gaudisca dels mateixos drets i reba els mateixos serveis, qualsevol que siga el seu lloc de residència. És necessari implementar instruments de cooperació i col·laboració, a fi que totes les gestions públiques en una mateixa matèria es connecten per a poder prestar serveis de qualitat a la ciutadania, i evitar disfuncions i contradiccions.  
  
La Llei 40/2015, d'1 d'octubre, de règim jurídic del sector públic, regula aquesta matèria de col·laboració interadministrativa mitjançant el desenvolupament de tècniques de cooperació i, especialment, les de naturalesa orgànica, per a fer efectiva aquesta col·laboració d'acord amb els principis bàsics de lleialtat institucional, adequació a l'ordre de distribució competencial, col·laboració, cooperació, coordinació, eficiència en la gestió dels recursos públics, responsabilitat de cada administració pública en el compliment de les seues obligacions i compromisos, garantia i igualtat en l'exercici dels drets de tota la ciutadania en les seues relacions amb les diferents administracions i solidaritat interterritorial d'acord amb la Constitució.  
L'article 49.1.8a de l'Estatut d'Autonomia de la Comunitat Valenciana, segons la redacció donada per la Llei orgànica 1/2006, de 10 d'abril, atribueix a la Generalitat competències en matèria de «Règim local, sense perjudici del que disposa el número 18 de l'apartat 1 de l'article 149 de la Constitució Espanyola. Alteracions dels termes municipals i topònims». La citada modificació estatutària duta a terme per la Llei orgànica 1/2006 va suposar la creació d'un títol, el VIII, dedicat íntegrament a l'administració local, i el seu article 64.1 estableix l'obligació d'aprovar una llei de règim local, que es va plasmar en la Llei 8/2010, de 23 de juny, de la Generalitat, de règim local de la Comunitat Valenciana.  
En l'àmbit de la distribució competencial és rellevant que la Generalitat, de conformitat amb el títol IV de l'Estatut d'Autonomia de la Comunitat Valenciana, té la competència exclusiva en un elevat nombre de matèries com ara cultura, patrimoni històric, ordenació del territori, turisme, obres públiques, serveis socials, esports, ensenyament, sanitat, protecció civil i seguretat pública, i protecció del medi ambient, entre altres.  
En gran part d'aquests àmbits competencials les diputacions provincials també exerceixen nombroses actuacions i, per tant, és convenient regular la creació i el funcionament de les comissions bilaterals de cooperació entre l'Administració de la Generalitat i cadascuna de les diputacions provincials de la Comunitat Valenciana, a fi que, en el marc de la cooperació i la col·laboració, així com per a una major eficàcia i eficiència en la prestació dels serveis públics, s'aclarisca el sistema actual d'exercici competencial i les àrees de coincidència en les actuacions de les diferents administracions, especialment en l'àmbit de les competències diferents de les pròpies que s'exercisen des de les diputacions provincials.  
Aquesta norma s'adapta als principis de necessitat, eficàcia, eficiència, proporcionalitat, seguretat jurídica i transparència. En virtut dels principis de necessitat i eficàcia, aquest decret es justifica per raons d'interés general, ja que pretén establir un sistema de cooperació estable en el marc competencial entre l'Administració de la Generalitat i les diputacions provincials de la Comunitat Valenciana, amb la finalitat de garantir la cobertura de les necessitats de la ciutadania, i és l'instrument més adequat per a garantir-ne la consecució.  
  
Respecte del principi de proporcionalitat, aquest decret conté la regulació imprescindible per a atendre les necessitats de col·laboració i cooperació entre les administracions públiques, sense que comporte mesures restrictives de cap tipus.  
Amb la finalitat de garantir el principi de seguretat jurídica, el contingut d'aquest decret és coherent amb la resta de l'ordenament jurídic, nacional i de la Unió Europea, i pretén crear instruments de cooperació en l'àmbit competencial per a generar un marc normatiu estable, predictible, integrat, clar i de certitud, que facilite el seu coneixement i comprensió i, en conseqüència, l'actuació i presa de decisions de les administracions afectades. Aquesta regulació està d'acord amb les tècniques i relacions de cooperació que, amb caràcter de norma bàsica, es regulen en els articles 143, 144 i 145 de la Llei 40/2015, d'1 d'octubre, de règim jurídic del sector públic.  
En aplicació del principi de transparència, s'han definit clarament els objectius d'aquesta norma i la seua justificació i s'ha possibilitat la participació activa dels destinataris en la seua elaboració. Finalment, en aplicació del principi d'eficiència, aquest decret no comporta cap tipus de càrregues administratives innecessàries o accessòries.  
Respecte de l'àmbit competencial, d'acord amb el que ja s'ha assenyalat anteriorment, l'article 49.1.8a de l'Estatut d'Autonomia, atribueix a la Generalitat la competència exclusiva en matèria d'administració local. Actualment, l'execució de les competències en aquesta matèria correspon a la Presidència de la Generalitat.  
Per tot això, de conformitat amb l'article 28. c de la Llei 5/1983, de 30 de desembre, de la Generalitat, del Consell, amb l'informe favorable de la Comissió Mixta de Cooperació entre la Generalitat i la Federació Valenciana de Municipis i Províncies, a proposta del president de la Generalitat, d'acord amb el Consell Jurídic Consultiu, i amb la deliberació prèvia del Consell, en la reunió de 18 de setembre de 2020,  
  
  
DECRETE  
  
Article 1. Objecte del decret  
Aquest decret té per objecte la creació i la regulació de les comissions bilaterals de cooperació entre la Generalitat i les diputacions provincials de la Comunitat Valenciana.  
  
Article 2. Objecte i funcions de les comissions bilaterals de cooperació  
1. Les comissions bilaterals de cooperació, una per cada província, tenen per objecte, d'una banda, fer efectiva de manera institucional i estable les relacions de col·laboració entre l'Administració de la Generalitat i les diputacions provincials i, d'una altra, aclarir l'exercici i distribució competencial entre aquestes administracions, amb la finalitat d'aprofundir en l'autonomia local i en les polítiques de cooperació.  
  
2. Les seues funcions són les següents:  
a) Estudiar i analitzar el sistema d'exercici competencial i les àrees de coincidència en les actuacions de l'Administració de la Generalitat i les diputacions provincials, definir l'àmbit i condicions de l'exercici de les competències locals diferents de les pròpies i de les delegades, així com les possibles transferències de competències i de patrimoni.  
  
b) Proposar criteris objectius bàsics comuns per als plans específics de cooperació entre l'Administració de la Generalitat i les diputacions provincials en les matèries sectorials, procurant la supressió de duplicitats, i la consecució d'una millor eficàcia i eficiència dels serveis públics.  
c) Intercanviar informació sobre les actuacions programades per cada administració pública, en exercici de les seues competències, i que puguen afectar les altres administracions que integren aquestes comissions.  
  
Article 3. Composició de les comissions bilaterals de cooperació  
1. Cada comissió bilateral serà presidida per la persona titular del departament de l'Administració la Generalitat competent en administració local, o la titular d'una secretaria autonòmica en qui delegue, i exercirà la vicepresidència la persona que tinga la presidència de la diputació provincial corresponent, o el diputat o diputada en qui delegue.  
2. Les vocalies seran:  
a) Tres alts càrrecs de l'Administració de la Generalitat amb rang no inferior a director o directora general nomenats per la persona titular del departament de la Generalitat competent en administració local.  
  
b) Tres diputats o diputades de la corresponent diputació provincial, nomenats per la persona que exercisca la presidència de la seua corporació local.  
Es procurarà que, en el nomenament de les persones integrants de les comissions, hi haja una presència paritària de dones i homes.  
3. La secretaria de les comissions bilaterals de cooperació serà exercida per la persona que designe la presidència de la comissió entre les persones titulars de les vocalies designades per la Generalitat.  
4. En funció de les matèries a tractar en cada sessió, i quan així ho aconselle la naturalesa i el contingut dels assumptes a debatre, la presidència de l'òrgan podrà invitar a participar, en les reunions de la comissió bilateral, diferents persones responsables públiques en els àmbits respectius, i informarà d'aquesta circumstància les persones representants de l'altra administració participant.  
  
Article 4. La presidència  
Corresponen a la presidència de les comissions bilaterals de cooperació les següents funcions:  
a) Convocar les reunions de la comissió i fixar l'ordre del dia.  
b) Presidir les sessions de la comissió i dirigir les seues deliberacions i debats.  
c) Exercir qualsevol altra funció que li encomane la comissió.  
  
  
Article 5. La secretaria  
Corresponen a la secretaria les funcions següents:  
a) Preparar les reunions de les comissions.  
b) Estendre una acta de les reunions que serà autoritzada amb la seua signatura i visada per la presidència.  
c) Expedir els certificats dels acords adoptats en les comissions.  
  
d) Elaborar, obtindre i distribuir la documentació que siga necessària per al tractament dels assumptes en les diferents comissions.  
e) Custodiar la documentació i atendre el funcionament intern de la comissió.  
  
Article 6. Funcionament de les comissions bilaterals de cooperació  
1. Les comissions bilaterals de cooperació es reuniran, amb caràcter ordinari, com a mínim, una vegada cada sis mesos, i amb caràcter extraordinari a iniciativa de la seua presidència, amb indicació expressa dels assumptes a tractar. Les reunions podran realitzar-se mitjançant assistència presencial o telemàtica de les persones integrants.  
2. La convocatòria serà efectuada per la secretaria per ordre de la presidència, i serà notificada a les persones que formen part de l'òrgan amb una antelació mínima de setanta-dues hores, excepte en els casos d'urgència lliurement apreciats per la persona convocant, en els quals no s'aplicarà aquest termini mínim.  
3. De cada reunió s'alçarà una acta que contindrà la llista de persones assistents i els acords adoptats, prescindint de les deliberacions, llevat que qualsevol persona integrant sol·licite que s'incloga alguna manifestació produïda en el curs de la reunió. Les actes s'estendran per duplicat, en interés de la representació de la Generalitat i de la diputació provincial. La secretaria custodiarà la documentació i atendrà el funcionament intern de la comissió.  
  
  
Article 7. Règim d'adopció d'acords  
Les decisions de les comissions adoptaran la forma d'acord amb la conformitat de les representacions de les administracions participants i formalitzaran els seus acords mitjançant la signatura de les persones integrants de les dues representacions.  
  
Article 8. Règim jurídic aplicable  
El règim jurídic de funcionament de les comissions bilaterals de cooperació serà l'establit per la normativa bàsica sobre funcionament dels òrgans col·legiats, la legislació autonòmica que la desenvolupe, així com per les normes que puguen aprovar els mateixos òrgans col·legiats per a complementar el seu règim de funcionament.  
  
  
DISPOSICIÓ ADDICIONAL  
  
Única. Incidència pressupostària  
La creació dels òrgans regulats en aquest decret i el seu funcionament no tindrà cap incidència en la despesa del departament de la Generalitat que li done suport, que atendrà el seu funcionament amb els seus recursos personals i materials, així com no tindrà cap incidència en qualsevol tipus de despesa en el pressupost de la Generalitat.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions d'igual o d'inferior rang que s'oposen al que estableix aquest decret.  
  
  
DISPOSICIONS FINALS  
  
Primera. Habilitació normativa  
S'habilita la persona titular del departament competent en administració local per a dictar totes les disposicions que s'estimen oportunes per al desenvolupament d'aquest decret.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 18 de setembre de 2020  
  
El president de la Generalitat  
XIMO PUIG i FERRER


Còpia Permalink ELI